text: To unge sejlere formodes druknet
  24 april 2013 kl. 13.32
  Sydøstjyllands Politi har stoppet eftersøgningen på land af Rasmus Banke Jørgensen og Jacob Hjerrild, begge 18 år, som mandag aften sejlede ud fra Juelsminde i en stor gummibåd.
  Gummibåden blev tirsdag eftermiddag fundet i Kattegat sydvest for Endelave. Båden var punkteret, og kun en del af den stak op over havoverfladen.
  Søværnets Operative Kommando trak sig ud af eftersøgningen, da båden blev fundet af mandskabet på det civile fragtskib Martha.
  De to 18-årige er sandsynligvis faldet i vandet og druknet. Vandtemperaturen er kun fem-seks grader. SOK meldte høj bølgegang i området.
  Både på Endelave og ved Juelsminde er strandene blevet finkæmmet, men foreløbig er der ingen spor af de to unge sejlere.
  